גרנוויל ריירי

מייג'ור גנרל סר גרנוויל ריירי (באנגלית: Sir Granville de Laune Ryrie;‏ 1 ביולי 1865 - 2 באוקטובר 1937) היה קצין אוסטרלי בכיר ומדינאי. בתקופת שירותו הצבאי נלחם במלחמת הבורים השנייה ובמערכת גליפולי והמערכה בסיני ובארץ ישראל במהלך מלחמת העולם הראשונה. לאחר השירות הצבאי נבחר לבית הנבחרים האוסטרלי. גרוויל ריירי נולד ב-1865 בעיר מישלגו (אנ') שבניו סאות' ויילס (אוסטרליה) לאלכסנדר ריירי (אנ') ושרלוט לפבית פאונס (Charlotte Faunce) ואח לעוד 8 ילדים. אביו היה פוליטיקאי אוסטרלי במדינת ניו סאות' ויילס ובעל חווה חקלאית. בנעוריו למד בתיכון פאראמטה (אנ') שבפרברי סידני. עם סיום לימודיו החל לעבוד כמתלמד בחווה חקלאית ובהמשך רכש חווה משלו. ב-1899 התגייס לצבא אוסטרליה ונשלח לדרום אפריקה לשרת במלחמת הבורים השנייה שם הוצב כמפקד פלוגה A ברגימנט הבושמנים השישי. במהלך מערכה זו נפצע קשה אך ידע להביא לידי ביטוי את יכולותיו כפרש וקלע ובמהלך המערכה הוענקה לו דרגת כבוד של מייג'ור. על שירותו זה הוענקה לו מדליית דרום אפריקה של המלכה עם 5 אבזמים (אנ') לציון הקרבות בהן השתתף ברודזיה, טרנסוואל, מושבת הכף, מדינת אורנג' החופשית וקרבות 1901. בהמשך הועלה ריירי לדרגת לוטננט קולונל ומונה למפקד רגימנט הפרשים השלישי של אוסטרליה. לאחר חזרתו ממלחמת הבורים החל ריירי לעסוק בפוליטיקה וב-1906 נבחר לאספה המחוקקת של מדינת ניו סאות' ויילס. ב-1910 נכשל ניסיונו להצטרף לבית הנבחרים האוסטרלי אולם ב-1911 נבחר כנציג מחוז צפון סידני. עם פרוץ מלחמת העולם הראשונה הועלה ריירי לדרגת בריגדיר גנרל וקיבל את הפיקוד על בריגדת הפרשים הרכובים השנייה (אנ') שהייתה חלק הכוחות אנזא"ק. במאי 1915 יצא ריירי בראש הבריגדה ממצרים למערכת גליפולי. במהלך הקרבות בזירה זו נפצע פעמיים ולבסוף התפנה, יחד עם שאר כוחות בעלות הברית, בחזרה למצרים. במרץ 1916 הפכה הבריגדה להיות חלק מדיוויזיית הרגלים הרכובים אנזא"ק ובמסגרת זו היו ריירי והבריגדה מעורבים במערכה על תעלת סואץ ובהמשך בקרבות לכיבוש סיני (קרב רומני, קרב מגדבה, כיבוש אל עריש וקרב רפיח). בתחילת 1917 השתתף, ריירי עם הבריגדה שלו בקרב עזה הראשון ובקרב עזה השני. באוקטובר 1917 הוביל ריירי את הבריגדה השנייה למתקפת הפרשים של אנזא"ק על באר שבע במהלך קרב באר שבע. בהמשך השתתפה הבריגדה בקרב תל חווילפה ובקרב תל א-שריעה ותל הוריירה שהביאו לפריצת קו ההגנה הטורקי מצפון לבאר שבע. הבריגדה השתתפה בהמשך בקרבות מרדף פלשת שהביאו אותה לקו הירקון. ב-1918, לאחר כיבוש ירושלים, הועברה הבריגדה (יחד עם הדיוויזיה) לבקעת הירדן שם הייתה מעורבת במספר קרבות (כיבוש יריחו, קרב עבר הירדן הראשון וקרב עבר הירדן השני). במהלך מערכת מגידו, בספטמבר 1918, הייתה הבריגדה מעורבת בקרב עבר הירדן השלישי. בדצמבר 1918, לאחר תום המלחמה, מונה ריירי למפקדה של דיוויזיית הרגלים הרכובים אנזא"ק, כשהוא מחליף בתפקיד זה את מייג'ור גנרל אדוארד צ'ייטור. ריירי, שהועלה לדרגת מייג'ור גנרל, ליווה את תהליך פירוק הדיוויזיה שנמשך עד אפריל 1919. לאחר סיום תפקידו נשלח ריירי למצרים שם מונה למפקד חיל המשלוח האוסטרלי. ב-1921, לאחר שחזר לאוסטרליה, מונה למפקד דיוויזיית הפרשים הראשונה של אוסטרליה (אנ') ומילא תפקיד זה עד פרישתו מהצבא ב-1927. ב-1920 חזר ריירי לאוסטרליה והמשיך למלא את תפקידו הקודם כנציג מחוז צפון סידני בבית הנבחרים האוסטרלי ובאותה שנה מונה לעוזר במשרד ההגנה של אוסטרליה. בבחירות שנערכו ב-1922 נבחר לנציג מחוז וורינג (אנ') בבית הנבחרים. במאי 1927 נבחר לתפקיד הנציב הגבוה של אוסטרליה באנגליה (אנ'), תפקיד שהצריך אותו לעבור לגור באנגליה ואותו מילא עד 1932. תפקידים נוספים אותם מילא ריירי: נציג אוסטרליה בארגון חבר הלאומים שהוקם לאחר מלחמת העולם הראשונה. חבר בוועדה שבחנה את משמעות השליטה האוסטרלית בגינאה החדשה. ב-1896 נישא ריירי למרי מקפרלנד (Mary McFarland). לזוג נולדו 2 בנות ובן. כשחזר מאנגליה ב-1932 החל לסבול מבעיות בשלפוחית השתן ומאי ספיקת לב ובסופו של דבר נפטר ב-1937 והובא למנוחות בעיר הולדתו מישלגו (אנ') שבניו סאות' ויילס. אביר מפקד במסדר מיכאל הקדוש וג'ורג' הקדוש עמית במסדר האמבט מדליית המתנדב (אנ') אוזכר בשדרים 5 פעמים "קצין גדול" במסדר הנילוס מדליית דרום אפריקה של המלכה עם 5 אבזמים (אנ'). החווה החקלאית שרכש לפני מלחמת העולם הראשונה עדיין ברשות משפחת ריירי. עיריית סידני קראה רחוב בעיר על שמו. ג'ון גריינג'ר, "הלחימה על ארץ ישראל-1917", הוצאת מודן והמעבדה התפיסתית באגף המבצעים, 2012. פילדמרשל ארצ'יבלד פרסיוול ויוול, מסעי המלחמה בארץ ישראל, הוצאת אריאל, 2007. Vincent, Phoebe. (1997). My Darling Mick: the Life and Times of Granville Ryrie, 1865–1937. Canberra: National Library of Australia. מדיה וקבצים בנושא גרנוויל ריירי בוויקישיתוף גרנוויל ריירי, באתר הפרלמנט של ניו סאות' ווילס גרנוויל ריירי, באתר gutenberg.net.au גרנוויל ריירי, באתר "ביוגרפיות של אישים אוסטרלים" גרנוויל ריירי, באתר הפרלמנט האוסטרלי גרנוויל ריירי, באתר ההנצחה של מלחמת הבורים גרנוויל ריירי, באתר הזיכרון למלחמות אוסטרליה טקס בבית הנבחרים האוסטרלי לציון 100 שניה למתקפת הפרשים על באר שבע תוך איזכור מיוחד לגרנוויל ריירי (2017), סרטון באתר יוטיוב החיילים הוצבו ביחידות שכונו "היחידות הבושמניות (Bushmen contingents) בהמשך הפכה דיוויזיה זו ליחידה משוריינת שהשתתפה במלחמת העולם השנייה